CELEX: 32015R2252
Language: lv
Date: 2015-09-30 00:00:00
Title: Komisijas Deleģētā regula (ES) 2015/2252 (2015. gada 30. septembris), ar ko Deleģēto regulu (ES) 2015/288 groza attiecībā uz Eiropas Jūrlietu un zivsaimniecības fonda atbalsta pieteikumu nepieņemamības laikposmu

5.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 321/2
            
         KOMISIJAS DELEĢĒTĀ REGULA (ES) 2015/2252
   (2015. gada 30. septembris),
   ar ko Deleģēto regulu (ES) 2015/288 groza attiecībā uz Eiropas Jūrlietu un zivsaimniecības fonda atbalsta pieteikumu nepieņemamības laikposmu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (1), un jo īpaši tās 10. panta 4. punktu,
   tā kā:
   
               (1)
            
            
               Lai sasniegtu kopējās zivsaimniecības politikas (KZP) mērķus un aizsargātu Savienības un tās nodokļu maksātāju finansiālās intereses, operatori, kuri noteiktu laiku pirms finansiālās palīdzības pieteikuma iesniegšanas ir izdarījuši smagus pārkāpumus, noziedzīgu nodarījumu vai krāpniecisku darbību, kā noteikts Regulas (ES) Nr. 508/2014 10. pantā, nedrīkstētu gūt labumu no Eiropas Jūrlietu un zivsaimniecības fonda (EJZF) finansiālās palīdzības.
            
         
               (2)
            
            
               Saskaņā ar Regulas (ES) Nr. 508/2014 10. panta 1. un 3. punktu konkrēti pieteikumi, kurus operatori iesniedz, lai saņemtu atbalstu no EJZF, noteiktu laiku nav pieņemami. Šādi pieteikumi cita starpā ir nepieņemami, ja tie iesniegti, lai saņemtu atbalstu, ko sniedz saskaņā ar minētās regulas V sadaļas II nodaļu attiecībā uz ilgtspējīgu akvakultūras attīstību, un ja kompetentā iestāde ir konstatējusi, ka attiecīgais operators ir izdarījis kādu no noziedzīgajiem nodarījumiem vides jomā, kas nosaukti Eiropas Parlamenta un Padomes Direktīvas 2008/99/EK (2) 3. un 4. pantā. Saskaņā ar Regulas (ES) Nr. 508/2014 10. panta 4. punkta a) un b) apakšpunktu laikposms, kurā pieteikumi ir nepieņemami, un minētā laikposma sākuma vai beigu diena Komisijai jānosaka deleģētajā aktā.
            
         
               (3)
            
            
               Komisijas Deleģētajā regulā (ES) 2015/288 (3) ir noteikts nepieņemamības laikposms, kā arī minētā laikposma sākuma vai beigu diena attiecībā uz tādu operatoru iesniegtiem pieteikumiem, kuri ir izdarījuši vienu vai vairākas darbības, kas minētas Regulas (ES) Nr. 508/2014 10. panta 1. punkta a) un b) apakšpunktā un 3. punktā.
               Saskaņā ar Regulas (ES) Nr. 508/2014 10. panta 1. punkta d) apakšpunktu ir jānosaka arī noteikumi par to, kā aprēķināms nepieņemamības laikposma ilgums un attiecīgā sākuma vai beigu diena attiecībā uz pieteikumiem uz atbalstu, ko sniedz saskaņā ar minētās regulas V sadaļas II nodaļu. Minēto pieteikumu nepieņemamībai būtu jāpalīdz nodrošināt labāku atbilstību spēkā esošajiem tiesību aktiem vides aizsardzības jomā.
            
         
               (4)
            
            
               Ar Direktīvu 2008/99/EK ir noteikti pasākumi, kas saistīti ar krimināltiesībām un paredzēti vides efektīvākai aizsardzībai. Minētās direktīvas 3. pantā ir minētas darbības, kas ir sodāmas kā noziedzīgi nodarījumi, ja tās ir nelikumīgas minētās direktīvas nozīmē un izdarītas ar nodomu vai vismaz rupjas nolaidības dēļ. Saskaņā ar minētās direktīvas 4. pantu dalībvalstīm ir jānodrošina, ka kūdīšana uz 3. pantā minētajiem noziedzīgajiem nodarījumiem, palīdzēšana tajos un to atbalstīšana ir sodāma kā noziedzīgs nodarījums.
            
         
               (5)
            
            
               Lai nodrošinātu samērīgumu, gadījumos, kad operators noziedzīgu nodarījumu ir izdarījis rupjas nolaidības dēļ, un gadījumos, kad operators noziedzīgu nodarījumu ir izdarījis ar nodomu, būtu jānosaka dažāda ilguma nepieņemamības laikposmi. Turklāt tā paša iemesla dēļ ir lietderīgi izstrādāt noteikumus, kuri nepieņemamības laikposma aprēķināšanā ņem vērā atbildību pastiprinošus un mīkstinošus apstākļus.
            
         
               (6)
            
            
               Lai nodrošinātu samērīgumu, par noziedzīgiem nodarījumiem, kas ilguši vairāk nekā vienu gadu, būtu jānosaka ilgāki nepieņemamības laikposmi.
            
         
               (7)
            
            
               Saskaņā ar Regulas (ES) Nr. 508/2014 10. panta 1. punkta d) apakšpunktu, ja kompetentā iestāde ir konstatējusi, ka operators ir izdarījis kādu no noziedzīgiem nodarījumiem, kas nosaukti Eiropas Parlamenta un Padomes Direktīvas 2008/99/EK 3. un 4. pantā, operatora pieteikums uz EJZF atbalstu, ko sniedz saskaņā ar minētās regulas V sadaļas II nodaļu, nav pieņemams vismaz vienu gadu. Tā kā Regulu (ES) Nr. 508/2014 piemēro no 2014. gada 1. janvāra, nepieņemamības laikposma aprēķināšanā būtu jāņem vērā tikai tie noziedzīgie nodarījumi, kas izdarīti, sākot no 2013. gada 1. janvāra.
            
         
               (8)
            
            
               Lai nodrošinātu efektīvu vides aizsardzību, gadījumos, kad operatora pieteikums ir nepieņemams sakarā ar noziedzīgiem nodarījumiem vides jomā, kas nosaukti Direktīvas 2008/99/EK 3. un 4. pantā, visi minētā operatora pieteikumi, kas iesniegti saskaņā ar Regulas (ES) Nr. 508/2014 V sadaļas II nodaļu, būtu jāuzskata par nepieņemamiem. Lai nodrošinātu samērīgumu, ir lietderīgi paredzēt arī noteikumus par nepieņemamības laikposma pārskatīšanu gadījumos, kad operators minētajā laikposmā izdara jaunus noziedzīgus nodarījumus. Tā paša iemesla dēļ ir lietderīgi arī paredzēt, ka atkārtotu noziedzīgu nodarījumu rezultātā tiek noteikti ilgāki nepieņemamības laikposmi.
            
         
               (9)
            
            
               Tāpēc Deleģētā regula (ES) 2015/288 būtu attiecīgi jāgroza.
            
         
               (10)
            
            
               Lai būtu iespējams nekavējoties piemērot šajā regulā paredzētos pasākumus un ņemot vērā to, cik svarīgi ir jau no plānošanas perioda sākuma nodrošināt saskaņotu un vienlīdzīgu attieksmi pret operatoriem visās dalībvalstīs, šai regulai būtu jāstājas spēkā nākamajā dienā pēc tās publicēšanas, un tā būtu jāpiemēro no pirmās dienas, kurā ir tiesības pretendēt uz EJZF atbalstu, proti, no 2014. gada 1. janvāra,
            
         IR PIEŅĒMUSI ŠO REGULU.
   1. pants
   Deleģēto regulu (ES) 2015/288 groza šādi:
   
               1)
            
            
               regulas 1. pantu aizstāj ar šādu:
               “1. pants
               Priekšmets un darbības joma
               Šo regulu piemēro Eiropas Jūrlietu un zivsaimniecības fonda (EJZF) atbalsta pieteikumiem, un tajā nosaka laikposmu, kurā nav pieņemami tādu operatoru iesniegtie pieteikumi, kas izdarījuši Regulas (ES) Nr. 508/2014 10. panta 1. punkta a), b) un d) apakšpunktā vai tās pašas regulas 10. panta 3. punktā minētās darbības (“nepieņemamības laikposms”).”;
            
         
               2)
            
            
               iekļauj šādu 4.a pantu:
               “4.a pants
               To operatoru pieteikumu nepieņemamība, kuri izdarījuši noziedzīgus nodarījumus vides jomā
               1.   Ja kompetentā iestāde pirmajā oficiālajā lēmumā ir noteikusi, ka operators ir izdarījis kādu no Eiropas Parlamenta un Padomes Direktīvas 2008/99/EK (4) 3. pantā nosauktajiem noziedzīgajiem nodarījumiem, pieteikumi uz EJZF atbalstu, ko minētais operators ir iesniedzis saskaņā ar Regulas (ES) Nr. 508/2014 V sadaļas II nodaļu, ir nepieņemami:
               
                           a)
                        
                        
                           12 mēnešus, ja noziedzīgais nodarījums ir izdarīts rupjas nolaidības dēļ; vai
                        
                     
                           b)
                        
                        
                           24 mēnešus, ja noziedzīgais nodarījums ir izdarīts ar nodomu.
                        
                     2.   Ja kompetentā iestāde pirmajā oficiālajā lēmumā ir noteikusi, ka operators ir izdarījis kādu no Direktīvas 2008/99/EK 4. pantā nosauktajiem noziedzīgajiem nodarījumiem, pieteikumi uz EJZF atbalstu, ko minētais operators ir iesniedzis saskaņā ar Regulas (ES) Nr. 508/2014 V sadaļas II nodaļu, ir nepieņemami 24 mēnešus.
               3.   Nepieņemamības laikposmu pagarina par sešiem mēnešiem, ja 1. vai 2. punktā minētajā lēmumā kompetentā iestāde ir:
               
                           a)
                        
                        
                           skaidri norādījusi uz vainu pastiprinošiem apstākļiem; vai
                        
                     
                           b)
                        
                        
                           noteikusi, ka operatora izdarītais noziedzīgais nodarījums ir ildzis vairāk nekā vienu gadu.
                        
                     4.   Ja nepieņemamības laikposms ilgst vismaz 12 mēnešus, to samazina par sešiem mēnešiem, ja kompetentā iestāde 1. vai 2. punktā minētajā lēmumā ir skaidri norādījusi uz vainu mīkstinošiem apstākļiem.
               5.   Nepieņemamības laikposms sākas dienā, kad kompetentā iestāde ir pieņēmusi pirmo oficiālo lēmumu, ar ko nosaka, ka ir izdarīts viens vai vairāki noziedzīgi nodarījumi, kas nosaukti Direktīvas 2008/99/EK 3. un 4. pantā.
               6.   Aprēķinot nepieņemamības laikposmu, ņem vērā tikai tos noziedzīgos nodarījumus, kuri izdarīti, sākot no 2013. gada 1. janvāra, un par kuriem lēmums iepriekšējā punkta nozīmē ir pieņemts, sākot no minētā datuma.
               7.   Ja operatora pieteikums ir nepieņemams saskaņā ar 1. un 2. punktu, visi pieteikumi, ko minētais operators iesniedzis saskaņā ar Regulas (ES) Nr. 508/2014 V sadaļas II nodaļu, ir nepieņemami.
               
                  (4)  Eiropas Parlamenta un Padomes 2008. gada 19. novembra Direktīva 2008/99/EK par vides krimināltiesisko aizsardzību (OV L 328, 6.12.2008., 28. lpp.).”;"
						
            
         
               3)
            
            
               regulas 9. pantu groza šādi:
               
                           a)
                        
                        
                           pievieno šādu d) un e) apakšpunktu:
                           
                                       “d)
                                    
                                    
                                       par katru papildu noziedzīgo nodarījumu, kas nosaukts Direktīvas 2008/99/EK 3. pantā un ko operators izdarījis nepieņemamības laikposmā, pagarina:
                                       
                                                   i)
                                                
                                                
                                                   par 12 mēnešiem, ja papildu noziedzīgais nodarījums ir izdarīts rupjas nolaidības dēļ;
                                                
                                             
                                                   ii)
                                                
                                                
                                                   par 24 mēnešiem, ja papildu noziedzīgais nodarījums ir izdarīts ar nodomu;
                                                
                                             
                                 
                                       e)
                                    
                                    
                                       par katru papildu noziedzīgo nodarījumu, kas nosaukts Direktīvas 2008/99/EK 4. pantā un ko operators izdarījis nepieņemamības laikposmā, pagarina par 24 mēnešiem.”;
                                    
                                 
                     
                           b)
                        
                        
                           pievieno šādu daļu:
                           “Ja papildu noziedzīgais nodarījums, kas minēts pirmās daļas d) vai e) apakšpunktā, ir tāda paša veida nodarījums vides jomā kā tas, kura dēļ nepieņemamības laikposms noteikts vai kura dēļ tas jau ir pārskatīts, d) un e) apakšpunktā paredzēto nepieņemamības laikposma pagarinājumu minētā noziedzīgā nodarījuma dēļ pagarina vēl par sešiem mēnešiem.”
                        
                     
         2. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2014. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 30. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 149, 20.5.2014., 1. lpp.
   
   
      (2)  Eiropas Parlamenta un Padomes 2008. gada 19. novembra Direktīva 2008/99/EK par vides krimināltiesisko aizsardzību (OV L 328, 6.12.2008., 28. lpp.).
   
      (3)  Komisijas 2014. gada 17. decembra Deleģētā regula (ES) 2015/288, ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz pieteikumu nepieņemamības laikposmu un tā sākuma un beigu dienu (OV L 51, 24.2.2015., 1. lpp.).